La Comunitat de Regants de Llíria rebrà 3,8 milions € per a la modernització dels seus regadius
14 de Gener de 2022

El president de la Societat Estatal d'Infraestructures Agràries (SEIASA) i els presidents de les comunitats de regants de Llíria, Séquia Reial del Xúquer i Vall d’Uixó, han signat hui, al Palu de la Generalitat, els convenis de col•laboració per a la modernització del regadiu d'estes entitats amb càrrec al Pla de Recuperació, Transformació i Resiliència del Govern d'Espanya.

El president de la Generalitat, Ximo Puig, ha presidit este acte que ha comptat amb la presència de l'alcalde Joanma Miguel i la regidora d'Agricultura, Consuelo Morató, per a donar el seu suport a estos importants projectes que beneficiaran al camp de Llíria.

La Comunitat de Regants de Llíria rebrà un total de 3,8 milions euros a través d'un acord que s'inclou en la fase I del pla per a la millora de l'eficiència i sostenibilitat en regadius i que contempla destinar un total de 55,9 milions d'euros a la modernització de 32.454 hectàrees de regadius sostenibles en la Comunitat Valenciana.

Les inversions del pla tenen un caràcter públic-privat, per la qual cosa l'aportació pública serà d'un màxim del 80% del cost de les despeses elegibles, mentre que les comunitats de regants aportaran la resta.

Cal destacar que a través de les actuacions previstes es pretén digitalitzar i automatitzar el reg amb la finalitat d'estalviar aigua, possibilitar l'ús d'aigües regenerades per a aconseguir més recursos disponibles i reduir costos energètics amb plantes solars fotovoltaiques.

En el transcurs de l'acte, el cap del Consell ha valorat l'aposta per la digitalització, la sostenibilitat i la resiliència de l'agricultura valenciana per a garantir el seu futur. A més, ha destacat que la inversió de 103 milions d'euros que el Pla de Recuperació, Transformació i Resiliència (PRTR), finançat amb fons Next Generation EU, preveu destinar a la modernització de regadius de la Comunitat Valenciana, complementarà l'esforç inversor que està fent la Generalitat a través de l'Estratègia Valenciana de Regadius.